
Európsky parlament,
–	so zreteľom na Zmluvu o fungovaní Európskej únie a hlavu V Zmluvy o Európskej únii (ďalej len „Zmluva o EÚ“), najmä na ustanovenia o spoločnej bezpečnostnej a obrannej politike (SBOP),
–	so zreteľom na Strategický kompas pre bezpečnosť a obranu – za Európsku úniu, ktorá chráni svojich občanov, hodnoty a záujmy a prispieva k medzinárodnému mieru a bezpečnosti, ktorý Rada prijala 21. marca 2022,
–	so zreteľom na vyhlásenie z Versailles prijaté na neformálnom stretnutí hláv štátov alebo predsedov vlád 10. a 11. marca 2022,
–	so zreteľom na rozhodnutie Rady (SZBP) 2017/2315 z 11. decembra 2017 o nadviazaní stálej štruktúrovanej spolupráce (PESCO) a stanovení zoznamu zúčastnených členských štátov[footnoteRef:1], [1:  	Ú. v. EÚ L 331, 14.12.2017, s. 57, ELI: http://data.europa.eu/eli/dec/2017/2315/oj.] 

–	so zreteľom na rozhodnutie Rady (SZBP) 2024/890 z 18. marca 2024, ktorým sa mení rozhodnutie (SZBP) 2021/509, ktorým sa zriaďuje Európsky mierový nástroj[footnoteRef:2], [2:  	Ú. v. EÚ L, 2024/890, 19.3.2024, ELI: http://data.europa.eu/eli/dec/2024/890/oj.] 

–	so zreteľom na závery zo zasadnutí Európskej rady, najmä z 23. októbra 2025, 26. júna 2025, 20. marca 2025 a zo 6. marca 2025,
–	so zreteľom na partnerstvá v oblasti bezpečnosti a obrany, ktoré 21. mája 2024 podpísali EÚ a Moldavsko, 28. mája 2024 EÚ a Nórsko, 1. novembra 2024 EÚ a Japonsko, 4. novembra 2024 EÚ a Južná Kórea, 19. novembra 2024 EÚ a Severné Macedónsko, 18. decembra 2024 EÚ a Albánsko, 19. mája 2025 EÚ a Spojené kráľovstvo a 23. júna 2025 EÚ a Kanada,
–	so zreteľom na spoločné bezpečnostné záväzky medzi EÚ a Ukrajinou podpísané 27. júna 2024,
–	so zreteľom na nariadenie Európskeho parlamentu a Rady (EÚ) 2021/697 z 29. apríla 2021, ktorým sa zriaďuje Európsky obranný fond a zrušuje nariadenie (EÚ) 2018/1092[footnoteRef:3], [3:  	Ú. v. EÚ L 170, 12.5.2021, s. 149, ELI: http://data.europa.eu/eli/reg/2021/697/oj.] 

–	so zreteľom na spoločnú bielu knihu o európskej obrannej pripravenosti 2030, ktorú predložilo predsedníctvo Európskej komisie 19. marca 2025, a na jej plán financovania v piatich bodoch s názvom ReArm Europe,
–	so zreteľom na návrh nariadenia Európskeho parlamentu a Rady, ktorý Komisia predložila 22. apríla 2025 a ktorým sa menia nariadenia (EÚ) 2021/694, (EÚ) 2021/695, (EÚ) 2021/697, (EÚ) 2021/1153, (EÚ) 2023/1525 a (EÚ) 2024/795, pokiaľ ide o stimulovanie investícií do obrany v rozpočte EÚ na účely vykonávania plánu ReArm Europe (COM(2025)0188),
–	so zreteľom na nariadenie Rady (EÚ) 2025/1106 z 27. mája 2025, ktorým sa zriaďuje Nástroj bezpečnostnej akcie pre Európu posilnením európskeho obranného priemyslu (SAFE)[footnoteRef:4], [4:  	Ú. v. EÚ L, 2025/1106, 28.5.2025, ELI: http://data.europa.eu/eli/reg/2025/1106/oj.] 

–	so zreteľom na oznámenie Komisie zo 17. júna 2025 s názvom Súhrnný balík opatrení v oblasti obrannej pripravenosti (COM(2025)0820), ktorého cieľom je zjednodušiť príslušné právne a administratívne rámce v záujme posilnenia obrannej pripravenosti EÚ,
–	so zreteľom na spoločné oznámenie Komisie a vysokej predstaviteľky Únie pre zahraničné veci a bezpečnostnú politiku zo 16. októbra 2025 s názvom Zachovanie mieru – Plán obrannej pripravenosti do roku 2030 (JOIN(2025)0027),
–	so zreteľom na správu Maria Draghiho z 9. septembra 2024 o budúcnosti európskej konkurencieschopnosti,
–	so zreteľom na správu Sauliho Niinistöa z 30. októbra 2024 s názvom Spoločne bezpečnejší: posilnenie európskej civilnej a vojenskej pripravenosti a pohotovosti,
–	so zreteľom na tri spoločné vyhlásenia o spolupráci medzi EÚ a NATO podpísané predsedami Európskej rady a Komisie, ako aj generálnym tajomníkom NATO 10. januára 2023, 5. decembra 2018 a 6. decembra 2016,
–	so zreteľom na strategickú koncepciu, ktorá bola prijatá na samite NATO v Madride 29. júna 2022,
–	so zreteľom na vyhlásenie zo samitu v Haagu z 25. júna 2025,
–	so zreteľom na svoje uznesenie z 2. apríla 2025 o vykonávaní spoločnej bezpečnostnej a obrannej politiky – výročná správa za rok 2024[footnoteRef:5], [5:  	Ú. v. EÚ C, C/2025/4389, 9.9.2025, ELI: http://data.europa.eu/eli/C/2025/4389/oj.] 

–	so zreteľom na svoje uznesenie z 12. marca 2025 o bielej knihe o budúcnosti európskej obrany[footnoteRef:6], [6:  	Ú. v. EÚ C, C/2025/3151, 20.6.2025, ELI: http://data.europa.eu/eli/C/2025/3151/oj.] 

–	so zreteľom na svoje uznesenie zo 7. júla 2021 o spolupráci medzi EÚ a NATO v kontexte transatlantických vzťahov[footnoteRef:7], [7:  	Ú. v. EÚ C 99, 1.3.2022, s. 105.] 

–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 5. marca 2024 s názvom Nová Stratégia pre európsky obranný priemysel: dosahovanie pripravenosti EÚ prostredníctvom reakcieschopnejšieho a odolnejšieho európskeho obranného priemyslu (JOIN(2024)0010),
–	so zreteľom na politické usmernenia pre budúcu Európsku komisiu 2024 – 2029 s názvom Európa má na výber, ktoré 18. júla 2024 predstavila kandidátka na predsedníčku Európskej komisie Ursula von der Leyen,
–	so zreteľom na spoločnú deklaráciu o spolupráci OSN a EÚ v oblasti krízového riadenia podpísanú generálnym tajomníkom Organizácie Spojených národov a predsedom Európskej rady 24. septembra 2003,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 10. marca 2023 s názvom Stratégia Európskej únie v oblasti kozmického priestoru pre bezpečnosť a obranu (JOIN(2023)0009),
–	so zreteľom na článok 55 rokovacieho poriadku,
–	so zreteľom na správu Výboru pre bezpečnosť a obranu (A10-0005/2026),
A.	keďže súčasný geopolitický kontext, najmä návrat vojny na európsky kontinent v dôsledku ruskej agresie voči Ukrajine a následné rozhodnutie EÚ prevziať väčšiu zodpovednosť za bezpečnosť a obranu vrátane vojenskej podpory Ukrajine, si vyžaduje, aby EÚ nadviazala silnejšie, udržateľné a individuálne prispôsobené partnerstvá s cieľom posilniť spoluprácu s podobne zmýšľajúcimi partnermi vzájomne prospešným spôsobom; keďže zmena vojenskej paradigmy spolu s nárastom hybridných hrozieb spôsobujú, že žiadny región EÚ nie je imúnny voči riziku agresie alebo zasahovania;
B.	keďže rastúca úloha EÚ v oblasti bezpečnosti a obrany musí zostať v súlade so zásadami a cieľmi vonkajšej činnosti EÚ podľa článku 21 Zmluvy o EÚ vrátane dodržiavania Charty OSN, medzinárodného práva, predchádzania konfliktom, udržateľného rozvoja, demokracie a ľudských práv;
C.	keďže EÚ je naďalej plne odhodlaná podporovať medzinárodnú spoluprácu a posilňovať účinný multilateralizmus na všetkých úrovniach;
D.	keďže celoúnijná škála partnerstiev a dialógov o mieri, bezpečnosti a obrane je kľúčovým zdrojom sily a odolnosti; keďže tieto partnerstvá by sa mali zaoberať najnaliehavejšími obrannými potrebami a výzvami EÚ;
E.	keďže v Strategickom kompase sa vyzýva na rozšírenie a prehĺbenie partnerstiev s bilaterálnymi, regionálnymi a multilaterálnymi partnermi na celom svete s cieľom zabezpečiť vzájomný prospech a posilnenú spoluprácu, pričom sa zdôrazňuje potreba interoperability, inovácií a súdržnosti medzi rámcami EÚ a NATO a tiež posilnenej spolupráce s Ukrajinou a Spojenými štátmi ako kľúčovými partnermi pre európsku a transatlantickú bezpečnosť;
F.	keďže prudký nárast činnosti organizácií obchodujúcich s ľuďmi a inštrumentalizácia migrácie predstavujú pre EÚ kľúčové bezpečnostné riziko;
G.	keďže nové partnerstvá v oblasti bezpečnosti a obrany medzi EÚ a partnerskými krajinami by sa mali usilovať o zaistenie najprísnejších európskych bezpečnostných noriem prostredníctvom získania technologicky najvyspelejších a najúčinnejších systémov sebaobrany a zabezpečenia prístupu k nim;
Európske bezpečnostné prostredie
1.	zdôrazňuje, že partnerstvá v oblasti bezpečnosti a obrany sú pre Európu kľúčové, aby mohla účinne reagovať na vznikajúce hrozby a podporiť ambíciu EÚ posilniť svoju úlohu globálneho strategického aktéra; zdôrazňuje, že takéto partnerstvá, ktoré sú vzájomne prospešné a majú jasné strategické zameranie a ciele, sú nevyhnutné na to, aby sa EÚ stala suverénnejšou, zodpovednejšou za vlastnú obranu a lepšie vybavenou s cieľom samostatne a koordinovane konať a riešiť bezprostredné a budúce výzvy a hrozby uplatnením 360-stupňového prístupu; konštatuje, že tieto partnerstvá sú pre EÚ nevyhnutnosťou, nie možnosťou; zdôrazňuje, že by mali posilniť strategickú autonómiu EÚ pri zachovaní pevného záväzku k mnohostrannej spolupráci, ako aj plnej komplementárnosti s NATO a posilniť schopnosť EÚ konať spoločne s podobne zmýšľajúcimi partnermi v záujme mieru, stability a kolektívnej bezpečnosti;
2.	konštatuje, že EÚ v súčasnosti zažíva najkritickejšiu bezpečnostnú situáciu od druhej svetovej vojny a čelí veľkým výzvam, ako je posilnenie vojenských spôsobilostí a infraštruktúry kybernetickej bezpečnosti, boj proti hybridným hrozbám, boj proti terorizmu a ochrana kritickej infraštruktúry; zdôrazňuje, že neoimperiálne ambície a revizionistický postoj Ruska predstavujú najvýznamnejšiu hrozbu pre bezpečnosť EÚ, a upozorňuje na naliehavosť posilnenia obranných a odstrašujúcich spôsobilostí EÚ; v tejto súvislosti pripomína rastúce bezpečnostné dôsledky zmeny klímy a zhoršovania životného prostredia pre kritickú infraštruktúru, energetické systémy a pripravenosť na krízy;
3.	zdôrazňuje, že útočná vojna Ruska proti Ukrajine je varovným signálom pre Európu, aby si stanovila bezpečnosť a obranu za priority a viac do nich investovala; zdôrazňuje, že Rusko pokračuje vo svojej agresii na európskom kontinente aj s podporou svojich zástupných aktérov, ako sú režimy v Iráne, Severnej Kórei a Bielorusku; berie na vedomie škodlivé činnosti našich strategických konkurentov a prebiehajúcu hybridnú vojnu, ktorú vedú rôzni štátni a neštátni aktéri, čo predstavuje hrozbu pre európsku bezpečnosť a medzinárodný poriadok založený na pravidlách; zdôrazňuje osobitné bezpečnostné obavy členských štátov EÚ na jej východnom krídle, ktoré čelia priamym hrozbám ruskej agresie a hybridnej vojny; zdôrazňuje, že pokračujúcu hospodársku spoluprácu medzi EÚ a Čínou treba vzhľadom na podporu vojnového hospodárstva Ruska zo strany Číny prehodnotiť, okrem iného s cieľom posilniť hospodársku odolnosť EÚ znižovaním rizika; zdôrazňuje, že EÚ musí zvládať strategickú konkurenciu z Číny, ktorá je kľúčovým aktérom umožňujúcim a podporujúcim ruskú útočnú vojnu, a účinky presahovania konfliktov na Blízkom východe a v Afrike a zároveň riešiť spoločné globálne hrozby a výzvy;
4.	zdôrazňuje, že prostredníctvom Strategického kompasu EÚ sa EÚ zaväzuje spolupracovať so svojimi partnermi súdržnejšie, konzistentnejšie a komplexnejšie, a tak budovať vzájomne prospešné individuálne prispôsobené partnerstvá založené na spoločných hodnotách a záujmoch; zdôrazňuje význam interoperability, spoločnej odbornej prípravy a inovácií v obrannom priemysle v rámci týchto partnerstiev, najmä prostredníctvom iniciatív, ako je Program pre európsky obranný priemysel a SAFE;
5.	zdôrazňuje skutočnosť, že EÚ a jej členské štáty sú naďalej pevne odhodlané dodržiavať medzinárodný poriadok založený na pravidlách, ktorý je postavený na rešpektovaní medzinárodného práva, zásad Charty OSN a hodnôt demokracie, ľudských práv a právneho štátu, ako je zakotvené v Zmluve o EÚ; zdôrazňuje, že tento záväzok tvorí základ vonkajšej činnosti EÚ a jej úsilia o podporu mieru, stability, multilateralizmu a prosperity na celom svete; zdôrazňuje, že partnerstvá v oblasti bezpečnosti a obrany by mali zahŕňať predchádzanie konfliktom, klimatickú bezpečnosť a udržateľnosť ako prierezové priority;
6.	očakáva pravidelnú aktualizáciu Strategického kompasu s cieľom zabezpečiť, aby strategická vízia a spoločné ciele EÚ boli vždy v súlade s aktuálnym geopolitickým, sociálnym a technologickým vývojom; vyzýva Komisiu a Európsku službu pre vonkajšiu činnosť (ESVČ), aby začlenili plánovanie odolnosti do bezpečnostných iniciatív, ktoré sa týkajú kritickej infraštruktúry, dodávateľských reťazcov a energetickej nezávislosti;
Rozhodujúci význam strategického partnerstva medzi EÚ a NATO
7.	vyzdvihuje posilnené strategické partnerstvo s NATO, ktoré zahŕňa štruktúrované dialógy a posilnenú operačnú a odvetvovú spoluprácu, najmä v oblastiach, ako je vojenská mobilita, námorná bezpečnosť, obranný priemysel a rozvoj spôsobilostí, ktorá sa uskutočňuje najmä prostredníctvom spoločných cvičení a spolupráce medzi štábmi, čím sa posilňuje európsky pilier NATO; zdôrazňuje, že táto spolupráca musí byť naďalej vzájomne posilňujúca a musí byť založená na dôvere, transparentnosti a rešpektovaní autonómie rozhodovania oboch organizácií; zdôrazňuje, že demokratická zodpovednosť a parlamentný dohľad sú nevyhnutné na zabezpečenie toho, aby takáto spolupráca posilnila európsku a transatlantickú bezpečnosť; poukazuje na to, že 23 z 27 členských štátov EÚ je členom NATO, a domnieva sa, že spolupráca s európskymi členmi NATO, ktorí nie sú členmi EÚ, by sa mala opätovne potvrdiť prostredníctvom preskúmania možností posilnenia týchto partnerstiev;
8.	zdôrazňuje, že NATO je najúspešnejším vojenským a politickým spojenectvom v moderných dejinách a zabezpečuje kolektívnu obranu, stabilitu a bezpečnosť svojich členov už viac ako sedem desaťročí; kladie dôraz na to, že EÚ a NATO spolu zastupujú viac ako miliardu občanov a zahŕňajú niektoré z najväčších svetových hospodárstiev, čím vytvárajú spoločenstvo, ktoré spájajú spoločné demokratické hodnoty a bezpečnostné záujmy; zdôrazňuje význam inštitucionalizácie tohto dialógu prostredníctvom pravidelných ministerských konzultácií medzi EÚ a NATO, spoločného strategického predvídania a koordinovaného plánovania reakcie na krízy, čím sa zabezpečí, aby politická koordinácia držala krok s operačnou spoluprácou;
9.	podčiarkuje, že vzťahy EÚ s NATO sú prioritou a musia sa ďalej rozvíjať, najmä prostredníctvom intenzívnejšej výmeny informácií a spravodajských informácií; zdôrazňuje, že spolupráca medzi EÚ a NATO je kľúčová pre odstrašovanie, ochranu kritickej infraštruktúry, vojenskú mobilitu, energetické siete, digitálnu komunikáciu, kybernetické, vesmírne a obranné ekosystémy a odolnosť spoločnosti a demokracie; požaduje úplné vykonávanie spoločných vyhlásení EÚ a NATO; okrem toho vyzýva členské štáty, ktoré sú zároveň členmi NATO, aby posilnili svoj záväzok voči NATO;
10.	zdôrazňuje, že NATO zostáva kľúčovou kolektívnou transatlantickou obrannou alianciou, pričom EÚ a NATO sa dopĺňajú, konajú súdržne a vzájomne sa posilňujú pri zaisťovaní bezpečnosti v Európe a posilňovaní medzinárodnej bezpečnosti, a nabáda na úzku spoluprácu a vzájomne prospešné partnerstvo so Spojenými štátmi americkými v tejto oblasti; kladie dôraz na to, že silnejšia a schopnejšia EÚ v oblasti bezpečnosti a obrany pozitívne prispeje ku globálnej aj transatlantickej bezpečnosti; zdôrazňuje potrebu silného obranného piliera EÚ v rámci NATO, ktorý by bol schopný konať autonómne a zároveň dopĺňať NATO, čím by sa posilnilo transatlantické partnerstvo a poskytli potrebné bezpečnostné záruky pre EÚ, jej členské štáty a medzinárodný poriadok založený na pravidlách; zároveň poukazuje na to, že európska obrana musí stáť na vlastných nohách a mať dostatočne silnú odstrašujúcu schopnosť; varuje pred rizikami, ktoré predstavuje zmena zamerania zahraničnej politiky USA, čo by sa mohlo premietnuť do zníženia bezpečnostných záväzkov USA voči Európe; zdôrazňuje preto, že je potrebné, aby EÚ rozvíjala svoje vlastné plánovacie a operačné kapacity;
11.	zdôrazňuje, že posilnenie bezpečnosti závisí od schopnosti členských štátov vybaviť sa interoperabilnými vojenskými nástrojmi vyvinutými spoločne prostredníctvom európskeho obranného priemyslu, aby sa zabezpečila rýchla a účinná reakcia na akékoľvek ohrozenie územnej celistvosti a suverenity členských štátov EÚ; v tejto súvislosti zdôrazňuje, že vojenské spôsobilosti sa musia identifikovať v súčinnosti s procesom obranného plánovania NATO (NDPP) a v súlade so zásadou jednotného súboru síl; konštatuje, že EÚ zohráva významnú úlohu v regulačnej oblasti a pri investíciách zameraných na podporu priemyselnej konkurencieschopnosti, technologického rozvoja a európskej obrannej logistiky; zdôrazňuje, že normalizácia zostáva kľúčovým pilierom spolupráce medzi EÚ a NATO, aby sa zaručila interoperabilita, komplementárnosť úsilia a efektívne využívanie zdrojov a zároveň sa zabránilo zbytočnej duplicite; vyzýva Komisiu a členské štáty, aby zjednodušili a harmonizovali pravidlá týkajúce sa výroby, certifikácie, transferu, vojenskej mobility a údržby obranného vybavenia a systémov s cieľom vybudovať konkurencieschopný, odolný a integrovaný európsky priemyselný dodávateľský reťazec, ktorý bude schopný zabezpečiť vyššiu operačnú pripravenosť a plnú a účinnú interoperabilitu medzi EÚ a NATO;
12.	vyzdvihuje úlohu NATO ako globálneho aktéra a spoľahlivého partnera v úsilí o nešírenie zbraní hromadného ničenia, ako sú jadrové, chemické, biologické a rádiologické zbrane, a v boji proti globálnemu terorizmu;
Potreba partnerstiev EÚ v oblasti bezpečnosti a obrany
13.	víta skutočnosť, že EÚ sa stáva spoľahlivým globálnym bezpečnostným partnerom posilnením svojej SBOP, a to aj prostredníctvom vzájomne prospešných partnerstiev v oblasti bezpečnosti a obrany a hlbších dvojstranných a viacstranných dialógov; konštatuje, že partnerstvá v oblasti bezpečnosti a obrany sú zatiaľ uzavreté s ôsmimi krajinami a ďalšie sa pripravujú, a to aj s Islandom; požaduje, aby tieto partnerstvá zahŕňali štruktúrovanú priemyselnú spoluprácu zameranú na zvyšovanie výrobných kapacít v EÚ pre hlavné obranné výrobné prostriedky v rámci posilňovania európskej obrannej technologickej a priemyselnej základne (EDTIB);
14.	domnieva sa, že rámec partnerstiev v oblasti bezpečnosti a obrany poskytuje nový impulz pre prebiehajúce dialógy a praktickú spoluprácu v oblasti bezpečnosti a obrany; zdôrazňuje, že je dôležité mať hmatateľné výsledky a míľniky s dohodnutými termínmi; kladie dôraz na potrebu monitorovania výsledkov, dvojstranných preskúmaní a dialógu o vnímaní multidoménových hrozieb a spoločných záujmoch, ktoré sú kľúčové pre vykonávanie týchto partnerstiev; zdôrazňuje, že je dôležité zabezpečiť prostredníctvom partnerstiev v oblasti bezpečnosti a obrany spoľahlivé dodávky kritických surovín, ktoré majú zásadný význam pre európsku obranu; vyzýva podpredsedníčku Komisie/vysokú predstaviteľku Únie pre zahraničné veci a bezpečnostnú politiku (PK/VP), aby Európskemu parlamentu predkladala pravidelné hodnotenie stavu vykonávania partnerstiev v oblasti bezpečnosti a obrany;
15.	zdôrazňuje, že partnerstvá v oblasti bezpečnosti a obrany zahŕňajú spoluprácu s misiami SBOP, pretože ich cieľom je vytvoriť synergie, zvýšiť interoperabilitu a koordináciu a posilniť celkové bezpečnostné a obranné spôsobilosti EÚ;
16.	poukazuje na strategický význam a potrebu priorizácie partnerstiev v oblasti bezpečnosti a obrany podpísaných s Nórskom, so Spojeným kráľovstvom a s Kanadou, ktoré sú spojencami NATO a kľúčovými partnermi EÚ v oblasti obrany; nabáda na prehĺbenie týchto partnerstiev, a to aj v oblasti obranného priemyslu, kybernetických a hybridných hrozieb a námornej bezpečnosti a pri budovaní spoločných vojenských spôsobilostí a podpore užšej spolupráce; zdôrazňuje, že priemyselná spolupráca by mala uprednostňovať projekty prispievajúce k strategickej autonómii a odolnosti, pričom by sa malo zabezpečiť vyvážené geografické rozloženie investícií medzi členskými štátmi s osobitným dôrazom na východné krídlo; nabáda EÚ, aby podpísala podobné dohody aj s podobne zmýšľajúcimi partnermi vrátane tých, ktorí nie sú členmi NATO;
17.	zdôrazňuje, že vzťahy medzi EÚ a USA zostávajú aj naďalej základným kameňom európskej bezpečnosti a obrany; zdôrazňuje, že je dôležité preskúmať možnosť formalizovaného partnerstva v oblasti bezpečnosti a obrany so Spojenými štátmi, ktoré by bolo v súlade so záujmami a hodnotami EÚ a podporovalo by medzinárodný poriadok založený na pravidlách; poukazuje na potrebu neustáleho dialógu a spolupráce, čo sa týka vnímania hrozieb; opakuje, že naše partnerstvo so Spojenými štátmi má strategický význam, a vyzýva na prehĺbenie našej spolupráce vzájomne prospešným spôsobom a preskúmanie možností optimálnej spolupráce medzi obrannými odvetviami;
18.	zdôrazňuje, že bez ukrajinskej bezpečnosti nemôže existovať žiadna európska bezpečnosť; zdôrazňuje, že je dôležité preskúmať možnosť formalizovaného partnerstva v oblasti bezpečnosti a obrany s Ukrajinou; potvrdzuje, že Ukrajina je strategickým prioritným partnerom EÚ, pretože sa pripravuje zaujať svoje miesto člena Únie; opakuje, že EÚ bude poskytovať nepretržitú a udržateľnú podporu vo všetkom, čo je potrebné na zabezpečenie čo najskoršieho víťazstva Ukrajiny; trvá na tom, že EÚ musí prispieť k vybudovaniu silných, právne podložených bezpečnostných záruk pre Ukrajinu, ktoré by odrádzali od budúcej ruskej agresie; zdôrazňuje, že prioritou je užšia spolupráca medzi EÚ a ukrajinským obranným priemyslom vrátane zosúladenia s európskymi normami a transparentnosti; kladie dôraz na význam partnerstiev EÚ a deväťbodových spoločných bezpečnostných záväzkov medzi EÚ a Ukrajinou pri koordinácii pomoci Ukrajine; opakuje svoju výzvu na urýchlené použitie zmrazených ruských aktív na podporu Ukrajiny v súlade s medzinárodným právom; zdôrazňuje, že je dôležité systematicky čerpať z operačných skúseností Ukrajiny, najmä v oblasti dronov/bezpilotných lietajúcich systémov a elektronického boja;
19.	vyzýva členské štáty, aby aktívne spolupracovali s Ukrajinou a vytvorili s ňou synergie, najmä v oblasti protivzdušnej a protiraketovej obrany a boja s použitím dronov, ako aj proti nim, a uznali jej prelomové operačné odborné znalosti a pokročilé spôsobilosti, čím posilnia obranné spôsobilosti EÚ aj Ukrajiny;
20.	oceňuje skutočnosť, že 21. mája 2024 bolo uzavreté partnerstvo v oblasti bezpečnosti a obrany medzi EÚ a Moldavskom so zameraním na boj proti hybridným hrozbám;
21.	zdôrazňuje strategický význam partnerstiev EÚ s krajinami v indicko-tichomorskom regióne, ako sú Japonsko, Kórejská republika a India, ktoré už podpísali partnerstvá v oblasti bezpečnosti a obrany, a nabáda na rýchle ukončenie rokovaní s Austráliou a na preskúmanie ďalších partnerstiev s inými krajinami v tomto regióne, najmä s Novým Zélandom; zdôrazňuje, že euroatlantické a indicko-tichomorské bezpečnostné výzvy sú úzko prepojené; zdôrazňuje potrebu prehĺbiť spoluprácu v oblasti bezpečnosti a obrany s Taiwanom;
22.	kladie dôraz na potrebu preskúmať posilnenú spoluprácu na rôznych úrovniach a v rôznych formátoch v oblasti energetickej bezpečnosti, prepojenosti a ochrany kritickej infraštruktúry s krajinami Kaukazu a Strednej Ázie; poukazuje na strategický význam týchto regiónov pre diverzifikáciu dodávok energie, rozvoj bezpečných dopravných koridorov a posilnenie celkovej odolnosti Európy;
23.	zdôrazňuje strategický význam čiernomorského regiónu pre európsku bezpečnosť; vyzýva na posilnenie bezpečnostnej a obrannej spolupráce s podobne zmýšľajúcimi partnermi v čiernomorskom regióne a na vypracovanie komplexnej bezpečnostnej stratégie EÚ pre čiernomorský región; podporuje zvýšené investície EÚ do námorných spôsobilostí v Čiernom mori, pobrežnej obrany a informovanosti o námornej oblasti;
24.	vyzýva členské štáty a ESVČ, aby preskúmali možnosť vytvorenia ďalších partnerstiev v oblasti bezpečnosti a obrany na základe jasných, vzájomne prospešných záväzkov s inými podobne zmýšľajúcimi partnermi, ktorí zdieľajú naše hodnoty a sú odhodlaní podporovať medzinárodný poriadok založený na pravidlách;
25.	zdôrazňuje význam nadviazania štruktúrovaných partnerstiev v oblasti bezpečnosti a obrany s krajinami západného Balkánu, najmä s Bosnou a Hercegovinou, s cieľom podporiť regionálnu stabilitu, čeliť hybridným hrozbám a posilniť európsku bezpečnostnú štruktúru v bezprostrednom susedstve EÚ; zdôrazňuje, že takéto partnerstvá by mali vychádzať z existujúcej angažovanosti SBOP v regióne vrátane operácie EUFOR Althea, politických a bezpečnostných dialógov a spoločnej účasti na misiách EÚ, pričom by mali poskytovať strategickejší a dlhodobejší rámec pre spoluprácu v oblastiach, ako je kybernetická odolnosť, boj proti dezinformáciám a budovanie obranných kapacít;
Rozvoj partnerstva s OSN a ďalších multilaterálnych partnerstiev
26.	zdôrazňuje význam strategického partnerstva EÚ a OSN v oblasti mierových operácií a krízového riadenia; víta nové priority strategického partnerstva EÚ a OSN na roky 2025 – 2028 a zdôrazňuje potrebu väčšej súdržnosti a účinnosti misií a operácií EÚ a OSN, a to aj prostredníctvom spoločného plánovania a procesov získavania skúseností; požaduje úplné vykonávanie a systematické začleňovanie agendy žien, mieru a bezpečnosti v súlade s rezolúciou Bezpečnostnej rady OSN č. 1325, najmä pokiaľ ide o ochranu civilistov, plnú, rovnocennú a zmysluplnú účasť žien na mierových procesoch a predchádzanie sexuálnemu násiliu súvisiacemu s konfliktmi; vyzýva na reformu fungovania OSN, aby sa zabezpečila účinnosť misií a operácií a ich želaný účinok;
27.	konštatuje, že EÚ a Africká únia udržiavajú strategické partnerstvo, najmä v oblasti mieru a bezpečnosti; zdôrazňuje potrebu prehĺbiť strategické partnerstvá s inými regionálnymi organizáciami vrátane Organizácie pre bezpečnosť a spoluprácu v Európe, Združenia národov juhovýchodnej Ázie, Ligy arabských štátov, Rady pre spoluprácu v Perzskom zálive a Organizácie amerických štátov v oblastiach spoločného záujmu prostredníctvom spoločných iniciatív, dialógu a zvýšenej diplomatickej činnosti; zdôrazňuje význam spolupráce s latinskoamerickými partnermi pri riešení medzinárodnej organizovanej trestnej činnosti, nadnárodného nezákonného obchodovania, hybridných hrozieb a námornej bezpečnosti a pri podpore demokratickej odolnosti a regionálnej stability;
28.	vyzýva na posilnenie operačného rozmeru bezpečnostnej a obrannej spolupráce EÚ s podobne zmýšľajúcimi a ďalšími partnermi v južnom susedstve, najmä v Stredozemí, so zameraním na námornú bezpečnosť, boj proti terorizmu, riadenie hraníc a ochranu kritickej infraštruktúry, a to na základe záväzkov stanovených v Pakte pre Stredozemie s cieľom prehĺbiť bezpečnostnú spoluprácu so stredomorskými partnermi; zdôrazňuje, že nestabilita v regióne má priamy vplyv na vnútornú bezpečnosť EÚ, a preto si vyžaduje strategickejšiu a koordinovanejšiu reakciu;
Podpora širokých a prispôsobených spôsobov spolupráce
29.	zdôrazňuje, že integrovaný prístup EÚ k SBOP zahŕňa právne rámce pre účasť tretích krajín a regionálnych organizácií na misiách a operáciách SBOP; zdôrazňuje, že títo partneri musia presadzovať naše hodnoty a zdieľať naše záujmy; nabáda Komisiu a ESVČ, aby ďalej zefektívnili administratívne postupy s cieľom zabezpečiť rýchlejšiu a flexibilnejšiu účasť podobne zmýšľajúcich partnerov, najmä na misiách zameraných na výcvik, budovanie kapacít a krízovú reakciu;
30.	zdôrazňuje strategickú úlohu Európskeho mierového nástroja (EPF) ako kľúčového nástroja pri posilňovaní vojenských a obranných kapacít, podpore vojenských aspektov mierových operácií a poskytovaní vybavenia ozbrojeným silám partnerov EÚ; žiada úplnú transparentnosť a demokratickú kontrolu tohto nástroja;
31.	vyjadruje poľutovanie nad tým, že maďarská vláda naďalej bráni využívaniu tohto nástroja na pomoc Ukrajine, a to aj prostredníctvom právnych krokov na Všeobecnom súde, a neustále blokuje podporu z EPF pre Arménsko; naliehavo žiada členské štáty, aby aktívne vyvíjali tlak na maďarskú vládu, aby ukončila nezodpovednú blokádu EPF; vyzýva PK/VP, aby našla alternatívne riešenie na prekonanie tejto blokády;
32.	víta posilnenie siete vojenských poradcov ESVČ v delegáciách EÚ, ktoré posilňuje vzťahy s vojenskými a civilnými inštitúciami partnerov; vyzýva na zavedenie pravidelných koordinačných stretnutí medzi týmito poradcami s cieľom vymieňať si najlepšie postupy, zlepšiť informovanosť o situácii a podporiť súdržnosť vonkajšej činnosti EÚ;
33.	trvá na tom, že obranná pripravenosť EÚ do roku 2030 si vyžaduje partnerstvá a spoluprácu EÚ s podobne zmýšľajúcimi partnermi; zdôrazňuje, že dosiahnutie deklarovaných cieľov EÚ si vyžaduje zabezpečenie dodávateľských reťazcov vrátane surovín a kritických komponentov, posilnenie a upevnenie EDTIB a zníženie strategických závislostí EÚ bez vytvárania nových; poukazuje napríklad na závislosť EÚ od Číny, pokiaľ ide o kritické suroviny, čo predstavuje značnú geopolitickú a hospodársku zraniteľnosť; požaduje demokratický dohľad a transparentnosť v partnerstvách obranného priemyslu, okrem iného s cieľom zabezpečiť dodržiavanie pracovných a environmentálnych noriem; uznáva, že realizácia skutočného jednotného trhu v oblasti obrany má rozhodujúci význam a posilní vojenské spôsobilosti EÚ aj jej strategickú autonómiu;
34.	víta skutočnosť, že privilegovaný prístup k nástroju SAFE by sa mohol na základe osobitných dvojstranných dohôd udeliť tým krajinám, s ktorými existuje partnerstvo v oblasti bezpečnosti a obrany; konštatuje, že rokovania o dohode s Kanadou, ktorá je v súlade s nástrojom SAFE, boli ukončené; vyjadruje poľutovanie nad tým, že dohoda so Spojeným kráľovstvom ešte sfinalizovaná nebola; zdôrazňuje, že zapojenie týchto dvoch krajín do obranných iniciatív EÚ by bolo vzájomne prospešné a zvýšilo by pridanú hodnotu každého odvetvia; zdôrazňuje význam účasti Ukrajiny na nástroji SAFE;
35.	konštatuje, že Európska obranná agentúra spolupracuje aj s tretími krajinami, organizáciami a subjektmi v rámci individuálne prispôsobených administratívnych dojednaní; zdôrazňuje, že je potrebné zabezpečiť, aby tieto dojednania prispeli ku konsolidácii EDTIB a k ochrane prevratných technológií; požaduje prehodnotenie administratívnych dojednaní a ich účinnosti;
36.	žiada, aby ESVČ mala k dispozícii potrebné ľudské a finančné zdroje na vykonávanie existujúcich partnerstiev v oblasti bezpečnosti a obrany s cieľom zabezpečiť, aby prinášali konkrétne výsledky;
Posilnenie kľúčových oblastí spolupráce v rámci partnerstiev v oblasti bezpečnosti a obrany 
37.	zdôrazňuje úlohu partnerstiev v oblasti bezpečnosti a obrany pri integrovanom riadení hraníc s viacerými partnermi, čo je obzvlášť dôležité vzhľadom na nedávne provokácie a narušenia vzdušného priestoru NATO zo strany ruského a bieloruského režimu, ktoré postihujú najmä štáty na východnom krídle, a vonkajšie aspekty neoprávnenej migrácie; pripomína, že vonkajšie aspekty neoprávnenej migrácie majú vplyv aj na členské štáty na južnom krídle; požaduje zvýšenú finančnú a operačnú podporu EÚ, pokiaľ ide o spôsobilosti v oblasti riadenia hraníc štátov v prvej línii;
38.	nabáda Európsku radu, aby zvážila účasť krajín, ktoré podpísali partnerstvá v oblasti bezpečnosti a obrany, najmä Nórska, Spojeného kráľovstva a Kanady, na hlavných projektoch EÚ, ako je napríklad Stráž východného krídla, Európska iniciatíva protidronovej obrany, Európsky štít protivzdušnej obrany a Európsky vesmírny štít;
39.	zdôrazňuje, že priority financovania EÚ by mali odrážať potrebu vyváženého geografického rozloženia priemyselných kapacít, pričom osobitná pozornosť by sa mala venovať posilneniu obrannej výroby na východnom krídle EÚ s cieľom riešiť blízkosť rizikových oblastí;
40.	požaduje viac spoločných cvičení v oblasti námornej bezpečnosti s príslušnými spojeneckými partnermi s cieľom podporiť interoperabilitu a operačnú pripravenosť na strategicky dôležitých vodných cestách a kritických miestach na celom svete, najmä v oblastiach, kde sú ohrozené životne dôležité záujmy EÚ; trvá na dôležitosti dohľadu nad kritickou námornou infraštruktúrou a jej ochrany vrátane podmorských káblov a potrubí s cieľom zabrániť čoraz častejším hybridným útokom;
41.	zdôrazňuje význam partnerstiev v oblasti bezpečnosti a obrany pre misie a operácie SBOP, pretože zostávajú základným kameňom angažovanosti EÚ v oblasti vonkajšej bezpečnosti a sú kľúčovým pilierom činnosti EÚ v oblasti predchádzania konfliktom, krízového riadenia a stabilizácie po skončení konfliktu;
42.	zdôrazňuje, že kybernetické útoky, dezinformácie a zahraničná manipulácia s informáciami a zahraničné zasahovanie, činnosti nadnárodných zločineckých organizácií zapojených do pašovania drog a obchodovania s ľuďmi a inštrumentalizácia migrácie agresívnymi tretími krajinami predstavujú pre EÚ rastúcu bezpečnostnú hrozbu; vyzýva na ďalšiu spoluprácu s partnermi EÚ s cieľom posilniť jej odolnosť, chrániť jej kritickú infraštruktúru a vymieňať si najlepšie postupy v oblasti boja proti zahraničnej manipulácii s informáciami a zahraničnému zasahovaniu; zdôrazňuje význam partnerstiev v oblasti bezpečnosti a obrany pre budovanie odolnosti spoločnosti a demokracie; nabáda na zavedenie spoločných cvičení v oblasti kybernetickej reakcie a vytvorenie bezpečných kanálov na výmenu informácií medzi EÚ a jej partnermi s cieľom čeliť hybridným hrozbám;
43.	poukazuje na to, že prístup EÚ k ochrane kritickej podmorskej infraštruktúry odráža aj rastúce povedomie o netradičných bezpečnostných výzvach;
44.	zdôrazňuje význam boja proti terorizmu a predchádzania násilnému extrémizmu a zároveň riešenia štátnych aj neštátnych hrozieb prostredníctvom integrovaných bezpečnostných rámcov; zdôrazňuje, že na účinný boj proti terorizmu a násilnému extrémizmu a na ich predchádzanie je potrebná rozsiahla medzivládna spolupráca a výmena informácií v rámci EÚ, ako aj s tretími krajinami;
45.	zdôrazňuje, že partnerstvá sú nevyhnutné na podporu mierového a zodpovedného správania vo vesmíre, reagovanie na vesmírne hrozby a podporu využívania kozmických služieb na účely bezpečnosti a obrany; zdôrazňuje najmä, že vznikajúci sektor New Space a jeho inovačný potenciál v oblasti technológií s dvojakým použitím by sa mal plne využívať aj na obranný a civilný rozvoj;
46.	trvá na tom, aby partnerstvá v oblasti bezpečnosti a obrany obsahovali účinnú doložku o preskúmaní, ktorá umožní úpravy týkajúce sa vykonávania a reakciu na nový vývoj v oblasti bezpečnosti; zdôrazňuje, že tieto partnerstvá v prípade správneho vykonávania prinesú konkrétne výsledky, ktoré prispejú k európskemu bezpečnostnému poriadku;
Rozvoj úlohy Európskeho parlamentu pri podpore spolupráce v oblasti obrany
47.	pripomína, že Európsky parlament opakovane zdôraznil význam partnerstiev v oblasti bezpečnosti a obrany; domnieva sa, že parlamentná diplomacia tieto partnerstvá dopĺňa a podporuje; zdôrazňuje kľúčovú úlohu, ktorú zohráva Výbor pre bezpečnosť a obranu a Delegácia pre vzťahy s Parlamentným zhromaždením NATO; žiada ESVČ, aby Európskemu parlamentu pravidelne predkladala správy o vykonávaní partnerstiev v oblasti bezpečnosti a obrany a o stave prebiehajúcich alebo plánovaných rokovaní;
48.	zaväzuje sa pokračovať v pravidelných spoločných schôdzach výborov s Výborom pre národnú bezpečnosť, obranu a spravodajstvo Najvyššej rady Ukrajiny s cieľom podporiť dialóg na parlamentnej úrovni;
49.	víta zorganizovanie prvého medziparlamentného stretnutia výborov pre obranu členských štátov EÚ v Európskom parlamente a ďalšie prehĺbenie partnerstva so zamestnancami národných parlamentov, a to aj prostredníctvom Európskej akadémie bezpečnosti a obrany;
50.	víta usporiadanie 107. seminára Rose-Roth Parlamentného zhromaždenia NATO s názvom Spolupráca medzi EÚ a NATO: kľúčové partnerstvo a demokratická odolnosť (EU-NATO Cooperation: Essential Partnership and Democratic Resilience) v priestoroch Európskeho parlamentu; zdôrazňuje, že to poukázalo na novú a aktívnu úlohu Európskeho parlamentu vzhľadom na jeho posilnený štatút partnerstva v Parlamentnom zhromaždení NATO; 
51.	vyzdvihuje úspech vôbec prvého pilotného projektu Európskeho parlamentu a Parlamentného zhromaždenia NATO zameraného na budovanie parlamentných kapacít v oblasti bezpečnosti a obrany pre zamestnancov Najvyššej rady Ukrajiny; požaduje, aby sa tento pilotný projekt rozšíril na Najvyššiu radu Ukrajiny, parlamenty krajín v oblasti rozširovania a všetky partnerstvá v oblasti bezpečnosti a obrany;
52.	domnieva sa, že Schumanovo fórum pre bezpečnosť a obranu, ktoré organizuje ESVČ a spoluorganizuje Európsky parlament, je príležitosťou na poskytnutie pravidelnej platformy na vysokej úrovni pre dialóg s partnermi; vyzýva Európsky parlament, aby sa aktívne podieľal na tvorbe jeho programu a následných opatreniach a zabezpečil, že jeho výsledky sa premietnu do legislatívnej práce v oblasti bezpečnostnej a obrannej politiky EÚ;
53.	nabáda na budovanie užších väzieb so spoločnosťami v partnerských krajinách a posilnenie strategickej komunikácie EÚ; vyzýva na začatie kampaní, do ktorých sa zapojí Európsky parlament, ďalšie inštitúcie, orgány a agentúry EÚ, členské štáty a partnerské krajiny, ako aj mimovládne organizácie, akademická obec a médiá, s cieľom propagovať existujúce partnerstvá v oblasti bezpečnosti a obrany a podnecovať nové partnerstvá, čím sa posilní obraz a postavenie EÚ medzi krajinami zapojenými do partnerstiev v oblasti bezpečnosti a obrany; zdôrazňuje, že je potrebné bojovať proti dezinformáciám a zahraničným manipulačným naratívom prostredníctvom koordinovaných komunikačných stratégií a iniciatív verejnej diplomacie, na ktorých sa budú podieľať delegácie EÚ a členské štáty;
°
°     °
54.	poveruje svoju predsedníčku, aby postúpila toto uznesenie Rade a Komisii.

